Nariadenie Rady (ES) č. 2326/2003
z 19. decembra 2003,
ktorým sa ustanovujú orientačné ceny a ceny výrobcov zo spoločenstva pre rybársky rok 2004 na určité produkty rybolovu v zmysle nariadenia (ES) č. 104/2000
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 104/2000 zo 17. decembra 1999 o spoločnej organizácii trhov s produktmi rybolovu a akvakultúry [1], najmä na jeho článok 18 ods. 3 a článok 26 ods. 1,
so zreteľom na návrh Komisie,
keďže:
(1) Článok 18 ods. 1 a článok 26 ods. 1 nariadenia (ES) č. 104/2000 ustanovuje, že orientačná cena a cena výrobcov zo spoločenstva by mali byť pre každý rybársky rok pevne stanovené, aby sa stanovili úrovne cien pre zásahy do trhu v prípade určitých produktov rybolovu.
(2) Článok 18 ods. 1 nariadenia (ES) č. 104/2000 vyžaduje, aby bola orientačná cena stanovená pre každý z produktov a skupín produktov uvedených v prílohách I a II k uvedenému nariadeniu.
(3) Na základe bežne dostupných údajov o cenách dotknutých produktov a kritérií uvedených v článku 18 ods. 2 nariadenia (ES) č. 104/2000 by mali byť orientačné ceny pre rybársky rok 2004 zvýšené, zachované alebo znížené v závislosti od druhu.
(4) Nariadenie (ES) č. 104/2000 vyžaduje, aby cena výrobcov zo spoločenstva bola stanovená pre každý z produktov uvedených v prílohe III k uvedenému nariadeniu. To však postačuje na určenie ceny výrobcov zo spoločenstva iba pre jeden z produktov uvedených v prílohe III k nariadeniu (ES) č. 104/2000, lebo ceny iných produktov môžu byť vypočítané konverznými koeficientami zavedenými nariadením Komisie (EHS) č. 3510/82 [2].
(5) Na základe kritérií ustanovených v prvej a druhej zarážke článku 18 ods. 2 a v článku 26 ods. 1 nariadenia (ES) č. 104/2000 by ceny výrobcov zo spoločenstva pre rybársky rok 2004 mali vzrásť.
(6) Kvôli naliehavosti tejto záležitosti je dôležité poskytnúť výnimku na šesťtýždňové obdobie uvedené v odseku 1 pododseku 3 Protokolu o úlohe národných parlamentov v Európskej únii tvoriaceho prílohu k Amsterdamskej zmluve,
PRIJALA TOTO NARIADENIE:
Článok 1
Pre rybársky rok od 1. januára do 31. decembra 2004 sa ustanovujú orientačné ceny podľa článku 18 ods. 1 nariadenia (ES) č. 104/2000 tak, ako sú uvedené v prílohe I k tomuto nariadeniu.
Článok 2
Pre rybársky rok od 1. januára do 31. decembra 2004 sa ustanovujú ceny výrobcu zo spoločenstva podľa článku 26 ods. 1 nariadenia (ES) č. 104/2000 tak, ako sú uvedené v prílohe II k tomuto nariadeniu.
Článok 3
Toto nariadenie nadobúda účinnosť 1. januára 2004.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 19. decembra 2003